《昔者》
元代·黄玠

昔者瀛洲客，侍宴宜春苑。佳禽忽翾飞，咫尺天颜近。

内人急传呼，画师阎立本。俯伏池水头，研吮弄丹粉。

仰视虞褚侪，愧死气欲尽。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。